EL Επίσηµη Εφηµερίδα της Ευρωπαϊκής Ένωσης CE 78/844

(2004/C 78 E/0898)

ΓΡΑΠΤΗ ΕΡΩΤΗΣΗ Ρ-3652/03

υποβολή: Dana Scallon (PPE-DE) προς την Επιτροπή

(2 Δεκεμβρίου 2003)

Θέμα: Βλαστικά κύτταρα και σειρές βλαστικών κυττάρων

Έχει χρηματοδοτήσει η Επιτροπή την παραγωγή βλαστικών κυττάρων και σειρών βλαστικών κυττάρων; Πόσα τέτοια σχέδια χρηματοδοτήθηκαν; Σε ποιες χώρες; Πόσα χρήματα δαπανήθηκαν;

Πόσα έμβρυα χρησιμοποιήθηκαν για την απόκτηση δύο σειρών βλαστικών κυττάρων στο Ηνωμένο Βασίλειο και 7 σειρών βλαστικών κυττάρων στη Σουηδία;

Αυτό είναι το σύνολο των σειρών βλαστικών κυττάρων που δημιουργήθηκαν στην Ευρώπη από τις 27 Ιουνίου του 2002;

Έχει χρηματοδοτήσει η Ευρωπαϊκή Επιτροπή την εισαγωγή εμβρυϊκών βλαστικών κυττάρων ή σειρών εμβρυϊκών βλαστικών κυττάρων; Πόσες γραμμές εισήχθησαν; Ποιό ήταν το κόστος τους;

Απάντηση του κ. Busquin εξ ονόματος της Επιτροπής

(16 Ιανουαρίου 2004)

Μέχρι στιγμής δεν έχουν διατεθεί κοινοτικοί πόροι για ερευνητικές δραστηριότητες που αποβλέπουν στην παραγωγή σειρών ανθρώπινων εμβρυικών βλαστοκυττάρων.

Στο Πέμπτο Πρόγραμμα-πλαίσιο (1998-2002), χρηματοδοτήθηκαν περίπου 60 ερευνητικές δραστηριότητες οι οποίες περιελάμβαναν τουλάχιστον μία ερευνητική δραστηριότητα σχετική με τα βλαστοκύτταρα. Κατάλογος των εν λόγω έργων αποστέλλεται απευθείας στο Αξιότιμο Μέλος του Κοινοβουλίου και στη Γενική Γραμματεία του Ευρωπαϊκού Κοινοβουλίου. Μεταξύ αυτών, μόνο δύο περιελάμβαναν ερευνητική συνιστώσα στην οποία εμπλέκονταν υφιστάμενες σειρές ανθρώπινων εμβρυικών βλαστοκυττάρων. Όλα αυτά τα έργα αντιπροσωπεύουν, συνολικά, κοινοτική συνεισφορά περίπου 90 εκατομμυρίων ευρώ. Ωστόσο, οι πληροφορίες για το ειδικό ποσό το διατεθέν στην σχετική με τα βλαστοκύτταρα έρευνα, στο πλαίσιο των εν λόγω έργων, δεν είναι γνωστές στην Επιτροπή. Εις ό,τι αφορά τις εμπλακείσες χώρες, αντιπροσωπεύονται τα περισσότερα κράτη μέλη, καθώς και τρίτες χώρες όπως η Ελβετία, το Ισραήλ, η Ουγγαρία, η Νορβηγία, κ.λπ. Περισσότερες λεπτομέρειες για τους συμμετέχοντες στα εν λόγω έργα και για τις εμπλεκόμενες χώρες υπάρχουν στην ιστοθέση του Cordis (1) στο Ίντερνετ.

Οι πληροφορίες οι σχετικές με τον αριθμό των εμβρύων που χρησιμοποιήθηκαν για την παραγωγή των δύο σειρών βλαστοκυττάρων στο Ηνωμένο Βασίλειο και των επτά σειρών βλαστοκυττάρων στη Σουηδία, δεν είναι γνωστές στην Επιτροπή.

Η Επιτροπή δεν έχει οριστικά στοιχεία για τον συνολικό αριθμό των σειρών ανθρώπινων εμβρυικών βλαστοκυττάρων στην Ευρώπη, από τις 27 Ιουνίου 2002 και μετά. Η εικόνα εις ό,τι αφορά τον συνολικό αριθμό των εν λόγω σειρών που παράγονται στην Ευρώπη, συνεχώς μεταβάλλεται. Επειδή τώρα η προμήθεια ανθρώπινων εμβρυικών βλαστοκυττάρων από υπεράριθμα έμβρυα επιτρέπεται από τον νόμο σε επτά άλλα κράτη μέλη (Β, DK, GR, ES, F, NL, FI), ενδέχεται να βρισκόμαστε στη φάση της ανάπτυξης νέων σειρών. Ειδικότερα, η έκθεση της Astrid Thors, εισηγήτριας στην οποία η Επιτροπή Νομικών Υποθέσεων σχετικών με την Εσωτερική Αγορά ανέθεσε την σύνταξη γνωμοδότησης σχετικής με την πρόταση απόφασης του Συμβουλίου για την τροποποίηση της απόφασης 2002/834/ΕΚ του Συμβουλίου της 30ής Σεπτεμβρίου 2002 (2) σχετικά με το ειδικό πρόγραμμα έρευνας, τεχνολογικής ανάπτυξης και επίδειξης: «Ολοκλήρωση και ενίσχυση του Ευρωπαϊκού Χώρου Έρευνας» (2002-2006) (3), αναφέρει ότι είναι δυνατή η παραγωγή τριών σειρών στο Ελσίνκι, πλην όμως δεν αναφέρει τίποτα για την ημερομηνία παραγωγής τους.

Όλες οι σειρές ανθρώπινων εμβρυικών βλαστοκυττάρων που χρησιμοποιήθηκαν, μέχρι στιγμής, στα κοινοτικώς χρηματοδοτηθέντα έργα, αποτελούν υπάρχουσες σειρές που παρήχθησαν εκτός Ενώσεως. Όπως προαναφέρθηκε, δύο έργα σχετίζονται με το Πέμπτο Πρόγραμμα-πλαίσιο: στο ένα από αυτά υπάρχει η προοπτική εργασίας σε δύο σειρές που εισήχθησαν από το μητρώο του American National Institute of Health, ενώ το άλλο εμπλέκει ισραηλινή σειρά για ερευνητικές δραστηριότητες στο Ισραήλ. Στο τρέχον Έκτο Πρόγραμμα-πλαίσιο και μετά την πρώτη πρόσκληση υποβολής προτάσεων, ενδέχεται να χρηματοδοτηθεί πρόταση που περιλαμβάνει ερευνητική συνιστώσα με σειρά ανθρώπινων εμβρυικών βλαστοκυττάρων από το μητρώο του American National Institute of Health. Όπως αναφέρεται στην παράγραφο 1, η Επιτροπή δεν γνωρίζει εάν το κόστος εισαγωγής συμπεριελήφθη στις συμβάσεις της Ένωσης. Το μέσο κόστος για τις σειρές τις εγγεγραμμένες στο μητρώο του American National Institute of Health ανέρχεται σε 5000-6000 δολλάρια ΗΠΑ, πλην όμως μόνο για ερευνητικές χρήσεις.

(1) http://dbs.cordis.lu/fep/LIFE/LIFE_PROJ 1 _search.html.

(2) ΕΕ L 294 της 29.10.2002.

(3) COM(2003)390.